
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно проекта за решение на Съвета за сключване, от името на Съюза, на Споразумение между Европейския съюз и Исландия за предаване на резервационни данни на пътниците (PNR данни) с цел предотвратяване, разкриване, разследване и наказателно преследване на терористични престъпления и тежки престъпления
(11283/2025 – C10‑0278/2025 – 2025/0156(NLE))
(Одобрение)
Европейският парламент,
–	като взе предвид проекта на решение на Съвета (11283/2025),
–	като взе предвид споразумението между Европейския съюз и Исландия относно предаването на резервационни данни на пътниците (PNR данни) с цел предотвратяване, разкриване, разследване и наказателно преследване на терористични престъпления и тежки престъпления (11284/2025),
–	като взе предвид искането за одобрение, представено от Съвета съгласно член 16, параграф 2, член 87, параграф 2, буква а) и член 218, параграф 6, втора алинея, буква а) от Договора за функционирането на Европейския съюз (C10‑0278/2025),
–	като взе предвид член 107, параграфи 1 и 4 и член 117, параграф 7 от своя Правилник за дейността,
–	като взе предвид препоръката на комисията по граждански свободи, правосъдие и вътрешни работи (A10‑0000/2026),
1.	дава своето одобрение за сключването на споразумението;
2.	възлага на своя председател да предаде позицията на Парламента съответно на Съвета и на Комисията, както и на правителствата и на парламентите на държавите членки и на Исландия.

Сключването на споразумението между Европейския съюз и Исландия относно предаването на резервационни данни на пътниците (PNR данни) с цел предотвратяване, разкриване, разследване и наказателно преследване на престъпления, свързани с тероризъм, и на тежки престъпления представлява важна стъпка в укрепването на международното сътрудничество в борбата срещу тероризма и тежките транснационални престъпления. 

Споразумението с Исландия относно резервационните данни на пътниците ще даде възможност събраните от авиокомпаниите данни за пътниците да бъдат предавани на националните органи за целите на сигурността. Това е важно, тъй като тази информация може да предостави на органите важни елементи, които да им дадат възможност да откриват подозрителни модели на пътуване и да установяват съучастници на престъпници и терористи, по-специално такива, които не са били известни преди това на системата за правоприлагане. Това ще доведе не само до разкриването на тероризъм и други форми на тежки престъпления, като например престъпления, свързани с наркотици, трафик на хора и сексуална експлоатация на деца, но и ще спомогне за предотвратяване на извършването на такива престъпления. Обработването на PNR данни се доказа като ефективен инструмент за укрепване на сигурността на Шенгенското пространство, като допринася за разкриването на престъпления по външните граници и дава възможност на държавите членки да прилагат основан на риска и на данни подход в рамките на Шенгенското пространство.

Следва да се подчертае, че споразумението отразява внимателен баланс между нуждите, свързани със сигурността, и защитата на неприкосновеността на личния живот на физическите лица. С него се установяват ясни правила, уреждащи обработването, съхранението, използването и запазването на PNR данни. Включени са строги предпазни мерки, за да се гарантира, че данните се използват единствено за конкретни цели, съхраняват се само за ограничени периоди и са защитени срещу злоупотреба или неразрешен достъп. Механизмите за надзор и правата на правна защита на физическите лица допълнително засилват прозрачността и отчетността. Това беше потвърдено от Европейския надзорен орган по защита на данните, който даде положително становище, като заключи, че споразумението съдържа необходимите гаранции, за да бъде съвместимо с правната рамка на ЕС за защита на данните. 

В заключение, споразумението с Исландия относно резервационните данни на пътниците показва общо признание, че съвременните предизвикателства пред сигурността изискват координирани трансгранични решения. Като съчетава засиления обмен на информация със солидни гаранции за защита на данните, споразумението допринася за по-безопасни международни пътувания, като същевременно отстоява принципите на правовата държава и основните права.

Засилването на международното сътрудничество в областта на правоприлагането, по-специално чрез ефективен и навременен обмен на информация, е от решаващо значение, за да се отговори на сложните и променящи се заплахи, породени от тероризма и тежката транснационална престъпност, и на свой ред засилва безопасността и сигурността на нашите граждани. Ето защо е важно Европейският парламент да даде одобрението си за сключването на това споразумение от Съвета.

В рамките на своята изключителна отговорност докладчикът декларира, че в доклада не е включена информация, предоставена от представители на интереси, попадащи в обхвата на Междуинституционалното споразумение за задължителен регистър за прозрачност[footnoteRef:1], или от представители на публични органи на трети държави, включително техните дипломатически мисии и посолства, които трябва да бъдат изброени в настоящото приложение съгласно член 8 от приложение I към Правилника за дейността. [1:  Междуинституционално споразумение от 20 май 2021 г. между Европейския парламент, Съвета на Европейския съюз и Европейската комисия за задължителен регистър за прозрачност (ОВ L 207, 11.6.2021 г., стр. 1, ELI: http://data.europa.eu/eli/agree_interinstit/2021/611/oj).] 

